આમ, વિવિધ પ્રોજેક્ટસ તેની નિયત સમયમર્યાદા વટાવી ગયા હોવા છતાં તે પૂરા થયા નથી. આ પ્રતિકૂળતા પાછળ જમીન સંપાદનની તકલીફો, પર્યાવરણીય મંજૂરીમાં વિલંબ, ભંડોળની તંગી, વિવિધ પ્રતિકૂળતાના કારણે રૃકાવટ, કાયદાકીય ગૂંચ જેવા કારણો જવાબદાર ઠેરવવામાં આવ્યા છે. આ બધા કારણો પાછળ મૂળ તો સરકારી તંત્ર જ છે. આમ, સરકારી તંત્રની ઉદાસીનતાના કારણે જ આ પ્રોજેક્ટો અટવાઇ પડયા છે.જેના કારણે સરકારી તિજોરી પર તોતિંગ બોજો આવી પડયો છે. આમ, એક તરફ સરકાર મેઇક ઈન ઈન્ડિયાના ઢોલ-નગારા પીટે છે અને બીજી તરફ સરકારી તંત્રની ઉદાસીનતાના કારણે જ સરકારી તિજોરી પર તોતિંગ બોજો પડી રહ્યો છે. જે જોતા મેઇક ઈન ઈન્ડિયામાં પરિવર્તન થઇ રહ્યું છે.૧૯૯૧થી ભારતનું મેન્યુફેક્ચરીંગ ક્ષેત્રનો દર જીડીપી/જીવીએને સમાંતર દરે ચાલતો હતો. જોકે નિકાસમાં વધારો થયો છે. ૧૯૯૦-૯૧માં જીડીપીના ૬.૯૩ ટકા જેટલી નિકાસ હતી. ૨૦૧૬-૧૭માં નિકાસ ૧૯.૩૧ ટકા પર પહોંચી હતી.જોકે તેનો અર્થ એમ કરવાની જરૃર નથી કે એક્સપોર્ટ વધવાથી મેન્યુફેક્ચરીંગ વધ્યું છે. હકીકત એ થઈ કે વધુ પડતી ગેરંટીઓના કારણે તેમજ ટેકનોલોજીના કારણે મેન્યુફેક્ચરીંગ ક્ષેત્ર સાથે જોડાયેલી નિકાસ સ્પર્ધા વિહોણી બની ગઈ હતી. ગેરકાયદે ચાલતા ધંધા માટે પણ પૂરતી સલામતી જોવા મળવા લાગી છે.વર્લ્ડ ટ્રેડ ઓર્ગેનાઇઝનના કરાર હેઠળ આયાત કરાતી ચીજોના ભાવ બાંધવામાં આવ્યા હતા. વધતી આયાતને નાથવા થોડા સમય માટે સેફ ગાર્ડ ડયુટી નાખી શકાય એમ હતી. ડમ્પીંગ સામે પગલાં લેવા એન્ટી ડમ્પીંગ ડયુટી લગાવી શકાય એમ હતું. આ ઉપરાંત ભારતના માર્કેટમાં ઘૂસાડાતાં સસ્તી અને નબળી ગુણવત્તાવાળી ચીજોને રોકવા પણ પગલાં લઈ શકાત !! બિઝનેસ કરતાં અનેક દેશો અને મોટા મેન્યુફેક્ચરર્સ ઓપન, સ્પર્ધાત્મક અને નિયમબદ્ધ વર્લ્ડ ટ્રેડ સિસ્ટમ હેઠળ સમૃદ્ધ થયા છે.મેક ઈન ઈન્ડિયા વાળી ઝુંબેશ ફલોપ ગઈ છે એવી જ રીતે ડુઈંગ બિઝનેસ પણ એક ભ્રમણા સમાન સાબિત થઈ છે. જ્યારે ઈન્ફ્રાસ્ટ્રકચરમાં સુધારાનો દાવો એ પણ ખોખલી વાતો હતી. સંસ્થાઓમાંથી જ વિરોધના સૂર બહાર આવી રહ્યા છે.નીતિ આયોગના ભૂતપૂર્વ વાઇસ ચેરમેન ડૉ. અરવિંદ પાનગરીયાએ કસ્ટમ ડયુટી વધશે એમ માનતા હતા. પીએમઈએસીના સભ્ય ડૉ. રથીન રોયે નાણા ખાધ અંગે સરકાર ગંભીર નથી એમ કહીને ટીકા કરી હતી. લોંગ ટર્મ કેપીટલ ગેઈન ટેક્ષ સામે ડૉ. સુરજીત ભલ્લાએ નારાજગી વ્યક્ત કરી છે તો નીતિ આયોગના વાઈસ ચેરમેન ડૉ. રાજીવ કુનારે કહ્યું છે કે સુધારાના જે કોઈ પગલાં લેવાયા છે તે ટેમ્પરરી ધોરણે છે.આરબીઆઈની મોનેટરી પોલીસી કમિટીએ છ અનિશ્ચિતતા એવી દર્શાવી છે કે તેના કારણે ફુગાવો થાય. આ પૈકીની ત્રણ તો બજેટમાંની દરખાસ્તો સાથે સીધી જોડાએલી છે.